정조 1년
丁酉四月二十五日辰時。上御興政堂。大臣備局堂上。引見入侍時。左議政金尙喆。右議政鄭存謙。兼兵曹判書蔡濟恭。行工曹判書具允鈺。行禮曹判書洪樂性。右參贊李重祜。戶曹判書洪樂純。吏曹參判沈履之。司直李漢膺。開城留守徐有慶。行都承旨洪國榮。司諫李謙彬。掌令安鼎大。校理朴在源。左承旨李義翊。假注書柳孟養。事變假注書徐鼎修。記事官徐龍輔金勉柱。以次進伏訖。尙喆曰。近日悶旱之餘。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。向者廚院事。已萬萬惶悚。而今番堂錄事。全不審愼。有不當圈而圈之。至發於臺論。一則臣等之罪。二則臣等之罪。今日不獲已冒沒入來。而悚懍則極矣。上曰。卿之引義。過矣。存謙曰。以臣言之。聾瞽極矣。日前試所事。率爾草記。臣安得逃其罪乎。上曰。過矣。尙喆曰。昨今年以後。臣未有一半分報效於國家者。而觸處顚錯。豈可承當於輔相之職乎。上曰。卿等每每過引。予甚悶然。顧今國勢。捨卿等而誰恃。尙喆曰。伏聞下敎。尤爲惶悚。賢德之人何限。而使臣等之無似。苟充是任乎。臣等日夜所望。特賜譴退也。上曰。何如是過言也。須陳廟謨。可也。尙喆曰。此平安監司徐命膺狀啓也。枚擧前德川郡守金相翊所報。以爲郡內失火燒燼民家。爲二百五十八戶。公廨館舍門樓九十八間及折米一百三十四石。竝爲燒燼。從前失火民人等處。有會付穀題給之例。請令廟堂稟旨分付矣。失火民人之分等救恤。事係應行。依狀請擧行之意。分付。何如。上曰。依爲之。出擧條尙喆曰。此慶尙監司李衍祥狀啓也。以爲備局覆啓關中。萊府防軍三千餘名移定事。則軍額之難充。邑邑同然。移送固非可論。而防軍納布。卽是入防軍卒給代之需。本府公木作錢。餘剩六千兩中。不無公用外餘數。故在前倭館修理時。有此餘錢添助之例。今亦每年除出二千兩。以防納布之役。則一千軍額。可得以除減。此外又有四千六百餘緡然後。可以防二千三百餘名納布之代。而本營更無他劃出之路。至於京司所管錢穀。則亦非所敢請者。惟在廟堂從長區處。本府將士料米之一年應下。則爲百餘石。而本府守城倉會內穀耗米。只是三十餘石。應下與耗數。如是逕庭。故元穀之犯用。勢所固然。以本營所管射木代米中四百石。劃付於會內米。竝爲盡分取耗。則可無不足之患。請令廟堂稟旨。分付矣。防布防給。豈不爲軍民之大惠。而二千兩。雖從公木餘剩而添助。其餘四千餘兩。年年辦出。實無他變通之策。勢難輕議。今姑置之。何如。上曰。右相之意。何如。存謙曰。臣意亦然矣。尙喆曰。至於將士料米之不足者。此是邊上重地。不可無顧恤之道。而會內會外。均是國穀。半分盡分取耗。不同。射木代米四百石。劃付會內。一款依所請許施。何如。上曰。依爲之。出擧條尙喆曰。七月間自備局發送文郞廳。儲置等穀。當爲摘奸。臨其時有下敎然後。可當擧行矣。上曰。依爲之。存謙曰。殺獄乃是人命所關。如或當償命者不償命。不當償命者償命。則足以上干天和。成獄旨䋜。專係實因。年前已瘞者。勿檢之敎。寔出欽恤之聖意。而自是以後。掘檢一事。京外不敢擧行。自多有掣礙之端。故臣向以此事。有所陳達。而適因左相之不入來。以詢問後處分爲敎矣。左相今方入侍。下詢處之。何如。上曰。左相之意。何如。尙喆曰。當初掘檢之令。卽從無冤錄也。其後已瘞者勿檢之敎。亦出欽恤之聖意。而白骨掘檢之擧。誠有所不忍。私和徑埋之弊。亦不可不念。按獄之臣。若以埋葬年限之久近。有所濶狹。則此或爲折衷情法之道矣。上曰。諸臣之意。何如。濟恭曰。已瘞勿檢之敎。寔出於先朝至仁之心。而殺獄具格之際。間多有掣礙之端。臣累叨外藩。稔知此弊。故每以爲掘檢一事。終不可不一依無冤錄行之。而成命已久。不敢遽望覆難。大臣今有所奏。惟當贊成之不暇。第年限久近。未知爲十分妥當矣。允鈺曰。若定以年條。則多有掣礙之端。一從無冤錄爲之。似好矣。樂性曰。殺獄掘檢。事關重大。而旣無平日所商量。則有不敢倉卒仰對矣。重祜曰。一自已瘞者。不得開檢之後。私和徑埋之弊。實多可悶。而至於定其年限。似有掣礙之端。一從無冤錄爲之。似好矣。樂純曰。一自禁掘之後。傷處無以開檢。故當償命者不死。不當償命者或死。冤鬱莫伸。足以干和。掘檢之法。不可不開。而第念此令一下。則當此人心不古。奸僞日滋之時。必有掘開許久之骨。構成積年之獄。其弊有不勝其紛紜者。臣意則以令下之日爲始。而令前則限年立法。其久遠者。勿許開掘。似好矣。履之曰。定以年條。則有掣礙之端。戶判所奏。以令下之日爲始云者。好矣。漢膺曰。大臣諸臣。旣皆仰陳折衷情法之道。臣無別般意見矣。有慶曰。依舊一從無冤行之。似好矣。國榮曰。凡獄體。當一從無冤錄。庶可無寃矣。從今一依無寃錄。恐合審恤之道矣。上曰。三司之意。何如。謙彬鼎大在源齊奏曰。依舊法一從無冤錄爲之。則死者無冤。而生者無憾矣。上曰。肅廟朝曾製無冤錄序文。而有一從無寃錄之敎矣。先王朝雖禁掘撿。本意則亦必前後一揆。予從當下傳敎矣。濟恭曰。今番增廣武科出身赴防。當爲磨鍊。而西北今方設賑。此際赴防之人。若多數下去。則不免有主客俱困之弊矣。在前如此之時。多有納米之例。今番則何以爲之乎。上曰。除防。可也。出擧條樂性曰。二十七日。卽雜科覆試。而武臣殿講相値。何以爲之乎。上曰。武臣殿講。明日進定。重祜曰。金方行方就拿。待下敎擧行乎。上曰。待下敎擧行。可也。上曰。近來宣傳官。不成貌樣。短小孱劣。傳命無近可之人。可不寒心乎。此當今之人才乏小而然耶。銓官之聞見不愽而然乎。濟恭曰。臣亦每每憂歎也。新進武弁之來見銓官者。不爲不多。而只見面而已。安知其可用之人乎。上曰。武將必詳知武弁之能否。各各選擧。送于兵判。則兵判取才注擬。無妨矣。存謙曰。如此則必得可用之人矣。國榮曰。兵判若私問於武將而爲之。則猶或可也。而自上令武將各薦。則政柄歸於武將矣。上曰。似然矣。樂純曰。義烈宮折受金海慶州星州。量內量外與否査實。則皆是量內云。旣是量內。則當屬之公家。何以爲之乎。上曰。後日次對更奏。尙喆曰。纂輯堂上。皆在罷職中。明義錄陪進時。校書提調與纂輯郞廳。同爲陪進乎。上曰。依爲之。謙彬鼎大在源曰。臣等謂和緩爲先削去其號。依律處斷。宜矣。措辭見上上曰。不允。義翊曰。司諫李謙彬。三司合啓之際。越次讀奏。事甚疎率。推考。何如。上曰。依爲之。謙彬曰。臣於筵席莫重合辭。不能詳愼。讀奏之際。昏謬顚錯之失。至於誤讀律名。臣不勝驚愧懍慄。而又被承宣問備之請。臣以此以彼。不可一刻蹲冒於臺次者。明矣。請命遞斥臣職。上曰。勿辭。義翊曰。司諫李謙彬。再啓煩瀆。退待物論矣。上曰。知道。義翊曰。掌令安鼎大。莫重筵席。擧措顚錯。雖緣生疎之致。不可無警。推考。何如。上曰。勿推。鼎大曰。臣於筵席退坐之際。未免失措。至於承宣問備之請。臣何敢一刻晏然於臺次乎。請命遞斥臣職。上曰。勿辭。亦勿退。在源曰。憲臣於筵中。累次失措。掌令安鼎大。推考。何如。上曰。依爲之。鼎大曰。臣於筵席退伏之際。未免失措。此莫非臣生疎之致。其何敢晏然於臺次乎。請命遞斥臣職。上曰。勿辭。義翊曰。掌令安鼎大。再啓煩瀆。退待物論矣。上曰。知道。尙喆曰。彼臺臣當爲受侮於君上。臺臣擧措。雖如此。顧其職則重且大矣。毋爲侮視伏望。上曰。予何以慢侮乎。大抵全不擇差。故如是耳。吏郞復古。爲其通塞激揚。而一未見激揚之事。臺諫之出又如此。焉用吏郞爲。國榮曰。臺諫當擇其有聲望有風力者。使之久任。則容有裨益之道矣。尙喆曰。近來皆厭避臺地。故引其不當引之事。某條圖遞。此亦痼弊也。國榮曰。在上則當闊略其小過。不使開引嫌之路。則初無可引之事矣。上曰。臺諫厭避。莫非予來諫之誠不足故也。國榮曰。臺諫呈辭。一竝不受。則亦其久任之道也。上曰。君臣之間。當以誠實爲主。而朝臣呈辭。大欠誠實。至於病親呈辭。尤萬萬未妥矣。栗谷以爲。朝臣呈辭。一竝防塞云。此言。好矣。尙喆曰。他餘呈辭。雖或防塞。而病親呈辭。則雖曰假托。在渠道理。固當非矣。孝理之下。豈可不受乎。上曰。咸興火災。慘矣。尙喆曰。西北連有火災。方當設賑之時。尤極慘絶矣。肅廟朝平壤火時。管餉穀四百石。出給顧助之例。今番咸興。宜有軫念之道矣。上命書傳敎曰。咸興。卽豐沛之鄕。而又是設賑之邑。此時民戶之燒燼。至於數百戶之多。況於年前火災之餘乎。雖命恤典。而宜有別樣軫念之道。延燒民戶。以管餉米從優賙賑。限一年減役。又命書傳敎曰。古例雖於登極之後。有諸承旨持公事入侍之例矣。此後復舊例擧行事。政院知悉。上曰。刑曹判書入侍。出榻敎命書傳敎曰。崔守魯李義存。以招辭觀之。非無更推之端。而旣已刑推。特爲參酌。停擧放送。命退去。諸臣以次出。